সরেজমিনে গিয়ে দেখা যায়, সদর উপজেলার খাদিমপাড়া ইউনিয়নের ৩নং ওয়ার্ড স্থিত শাহপরান সেতু সংলগ্ন সুরমা নদীর উত্তরপারে শুধুমাত্র মুরাদপুর-পীরেরচক এলাকায় ১০টির অধিক ড্রেজার মেশিন দিয়ে চলছে বালু উত্তোলন ও সরবরাহের কাজ। এতে করে এলাকার শিক্ষা প্রতিষ্ঠান, অনেকের বাড়ীঘর, কবরস্থান নদীর গর্ভে বিলীন হওয়ার উপক্রম দেখা দিয়েছে। নদীর তীরের রাস্তার কিছু অংশ ইতিমধ্যে নদীগর্ভে বিলীন হয়েছে, অবশিষ্ট অংশটুকু বিলীন হওয়ার পথে। এই রাস্তা নদীগর্ভে বিলীন হয়ে গেলে এলাকাবাসী ও বিদ্যালয়গামী ছেলেমেয়েদের আসা-যাওয়ার পথ একবারে বন্ধ হয়ে যাবে। শুধু তাই নয়, ড্রেজার দিয়ে বালু সরবরাহ করার জন্য সিলেট-কানাইঘাট বোরহান উদ্দিন র. রাস্তার পীরেরচক গ্রামের সম্মুখ অংশ কর্তৃপক্ষের বিনা অনুমতিতে রাস্তার উপর দিয়ে পাইপ লাইন বসিয়ে উঁচু ও বড় বড় বাধ নির্মাণ করায় ছোট, বড় গাড়ী চলাচলে মারাত্মক ব্যাঘত সহ দুর্ঘটনা ঘটছে। এতে মানুষের জান ও মালের ক্ষতি হচ্ছে। এতে মারাত্মক শব্দদুষণ ও বায়ু দুষণ হচ্ছে।